দেশের সরকারি কলেজগুলোতে অনার্সে বিদ্যমান বিষয়ের বাইরে আরো বিষয় খোলা সংক্রান্ত তথ্য চায় শিক্ষা মন্ত্রণালয়। এ লক্ষ্যে তথ্য চেয়ে মাউশি’র (মাধ্যমিক ও উচ্চ শিক্ষা অধিদফতর) মহাপরিচালক ও সরকারি কলেজগুলোর অধ্যক্ষদের নির্দেশনা দেয়া হয়েছে। মন্ত্রণালয়ের সরকারি কলেজ শাখার উপসচিব মুর্শিদা শারমিন স্বাক্ষরিত এক আদেশে এ নির্দেশনা দেয়া হয়। কলেজের মোট শিক্ষার্থীর সংখ্যা, উচ্চ মাধ্যমিক/ডিগ্রি কোর্স চালু থাকা বিষয়, বিদ্যমান অনার্স বিষয়সমূহে বিষয়ভিত্তিক শিক্ষার্থীর সংখ্যা, অনার্স কোর্সের জন্য প্রার্থীত বিষয়, প্রার্থীত বিষয়ভিত্তিক বিদ্যমান পদ সংখ্যা, প্রার্থীত বিষয়ের জন্য ভৌত অবকাঠামোগত সুবিধা আছে কিনা এবং নিকটবর্তী অনার্স কলেজের দূরত্ব সংক্রান্ত তথ্যাদি মন্ত্রণালয় কর্তৃক সরবরাহকৃত ছক মোতাবেক পূরণ করে পাঠাতে হবে কলেজগুলোকে। মন্ত্রণালয়ের সরকারি কলেজ শাখার ই–মেইল (ds_col4@moedu.gov.bd) ঠিকানায় এ তথ্য প্রেরণের জন্য বলা হয়েছে মন্ত্রণালয়ের নির্দেশনায়।